
			Aquest és en Naoko. 

			Sé que ara mateix ningú no ho diria, però és la persona més intel·ligent del món. De debò, eh? És un geni de les matemàtiques, té una memòria increïble i fa els millors conjurs. 

			Però hi ha una cosa que provoca que el cervell d’en Naoko es converteixi en pastetes. 

			Bé, en realitat no és una cosa, és una persona: la nostra millor amiga, la Maru. 

			Cada vegada que en Naoko és a prop de la Maru, es posa com jo cada cop que veig un paquet de llaminadures. Perdo l’oremus! I en Naoko perd el seu SUPERCERVELL. És com si el pobre s’oblidés de tot. Oblida les matemàtiques, la màgia... Sembla que fins i tot oblida com es parla!

			Avui, com cada tarda, acompanyem la Maru fins a la porta de casa seva. Tot fa pensar que serà com un dia qualsevol. És a dir, la Maru, l’Akira i jo ens acomiadarem amb un «Fins demà», mentre que en Naoko dirà alguna cosa que ni tan sols un gripau entendria. Però aleshores m’adono d’un detall...

			Lamentablement, el meu avís arriba tard i en Naoko trepitja la cua del gat de la Maru. DESASTRE ABSOLUT! Potser sembla una exageració, però això és perquè no coneixeu el Coco: més que un gat, sembla un tigre! És ENORME, i té un mal geni... No ho digueu a l’Akira, però me la recorda.

			Segur que esteu pensant que no hi pot haver res pitjor que tenir aquest monstre arrapat a la cara, oi? Doncs esteu ben equivocats! SÍ que pot ser pitjor. Quan la Maru per fi aconsegueix arrencar el Coco de la cara d’en Naoko, ell cau cap enrere damunt dels arbustos i...

			Pobre Naoko. Sempre que és a prop de la Maru, passen coses d’aquestes. Com que se li fon el cervell, es torna encara més maldestre. Un cop se li va quedar una cama encallada al forat d’un embornal. I el mes passat va trepitjar una pela de plàtan i va fer una tombarella a l’aire abans de caure dins d’una font. VA SER IMPRESSIONANT!

			L’Akira intenta animar en Naoko, però el meu pobre germanet està trist... i fa una pudor de tifa de gat! No m’estranya que li preocupi que la Maru es pensi que és un babau, perquè la veritat és que ha quedat fet un fregall. 

			Com que el pare és mag, com nosaltres, si ens fem una mica de mal ens pot curar en un tancar i obrir d’ulls. Pot curar rascades i ferides petites. També pot fer créixer els cabells, i molt ràpid. Ho sé perquè una vegada vaig deixar calba l’Akira amb un conjur i el pare ho va arreglar de seguida. Va ser un accident, us ho prometo! Ho he repetit MIL VEGADES a l’Akira, però continua sense creure’m. No em creu mai, mai de la vida! És molt típic d’ella!

			En aquest moment recordo que el pare ens ha explicat alguna vegada que, de jove, era tan tímid que ni tan sols gosava parlar amb les plantes de casa. Així que li faig una pregunta que podria ajudar en Naoko: si era tan tímid, com va arribar a parlar amb la mare i començar-hi a sortir?

			No hi ha cap dubte: 

			Estic segur que si el pare era tan tímid, la mare no s’hi hauria fixat pas... Llevat que hagués fet un CONJUR. I si el pare el va fer, en Naoko també el pot fer! 

			LLISTA DE L’AKIRA DELS MOTIUS PELS QUALS ÉS MALA IDEA

			1. No podem fer màgia per a qualsevol cosa. 

			2. Només podem fer màgia a casa i sota la supervisió del pare. 

			3. No podem fer màgia fora de casa. 

			4. Si ens enxampen fent màgia sense supervisió, ens enviaran a l’escola de mags, i aleshores ens haurem de separar de la Maru! Això seria terrible!

			5. Els conjurs d’en Hiro no són fiables. Només aconseguirà deixar calb en Naoko o alguna cosa semblant. 

			El pare i la mare ens han dit MIL COPS (els pares són experts a fer-se pesats!) que no podem fer màgia sense la supervisió del pare. Si ho fem, ens enviaran a l’escola de mags. Però es tracta d’ajudar en Naoko! Al final, fins i tot l’Akira s’apunta al pla. 

			L’endemà, quan sortim de casa, ens amaguem perquè no ens vegi ningú. Em disposo a llançar el conjur a en Naoko, i aleshores... SURT CORRENTS!

			Diu que no se’n refia i que prefereix que ho faci l’Akira. Us ho podeu creure? Aquesta és la meva idea genial, soc jo, el pro! Però, per una vegada, deixaré que sigui l’Akira qui faci el conjur... Així, si surt malament, serà culpa seva!

			Precís com una llança? Com volen que sàpiga què vol dir, això? Si m’haguessin deixat fer el conjur a mi, ningú no tindria problemes per entendre’l. Segur que ni tan sols és efectiu!

			Caminem cap a l’escola, però encara no hem fet vint passes quan se’ns apropa un desconegut. Ens explica que es diu Ryuu Kimura i que és periodista. 

			El senyor Kimura ens explica que està molt interessat en la màgia i que ha sentit parlar molt de nosaltres. Som FAMOSOS! I es veu que encara ho serem més, perquè el senyor Kimura vol escriure un article sobre el nostre cas. És BRUTAL! Estic tan emocionat que no puc parar de fer saltirons. L’Akira, per variar, hi fa mala cara, però segur que canviarà d’idea quan ens coneguin arreu del món i puguem menjar tantes llaminadures com vulguem. Serà increïble! Friso per ser famós!

			Aleshores el senyor Kimura ens diu que seria un honor ser testimoni de la nostra màgia tan poderosa.

			Per sort, l’Akira és absolutament impossible d’enganyar i se n’ha adonat a l’instant: aquest senyor no ens vol fer famosos..., ens vol ficar en un bon embolic! És el típic periodista que busca nens mags que facin màgia sense supervisió per publicar-ho al diari... Quina desil·lusió! Adeu al somni de menjar totes les llaminadures que vulgui!

			Com? Que potser en Naoko vol trencar les normes? Però si ell és el fill perfecte, el millor germà, el crac de les matemàtiques i el més responsable de la responsabilitat!

			Mirem d’allunyar-nos del senyor Kimura com més aviat millor per evitar que en Naoko faci un conjur al mig del carrer i tots tres acabem a l’escola de mags. 

		  No sé si preocupar-me o riure. Per primer cop des que som petits, no soc jo qui l’espifia, sinó el meu germà perfecte! És un moment HISTÒRIC!

			Decideixo que no m’hi amoïnaré i em poso a riure. L’Akira em mira com si volgués treure raigs làser pels ulls i convertir-me en cendra allà mateix. 

			En Naoko ha dit a l’Akira que no és tan intel·ligent com ell, que els seus conjurs són pitjors i li ha etzibat «pesada»... Tot en menys de deu segons! És el mateix que llançar-se a les urpes d’una pantera furiosa. Permeteu-me que us ho mostri. 

			«Que exagerat que ets, Hiro!», deveu estar pensant. Doncs no, no exagero gens ni mica. Quan l’Akira s’enfada així, el millor que et pot passar és ser a l’altra punta del món. I si alguna pobra persona es despista i no se n’allunya a temps, rep. Desgraciadament per a mi, avui el lent soc jo.

		  L’Akira només em deixa aixecar-me quan ens adonem que en Naoko ja és molt lluny. I, ara mateix, a en Naoko no se’l pot deixar sol. I si torna a aparèixer aquell periodista? Val més que no el perdem de vista. Està... estranyot. 

			Tot el camí cap a l’escola l’Akira em repeteix una vegada i una altra que hem de desfer el conjur. I jo li repeteixo una vegada i una altra que donem una oportunitat a en Naoko. Estic convençut que només necessita una estona per acostumar-se a la seva nova seguretat. 

			
		[image: imagen]

		  
			En lloc d’enfadar-se amb en Naoko, la Gina es posa a plorar i se’n va corrents. En Naoko no entén què li passa, perquè, segons ell, només ha dit la veritat. Però no solament això: ha estat cruel! Estic al·lucinant, perquè en Naoko no es comporta mai així. 

			Confesso que començo a pensar que el conjur de superconfiança per a en Naoko no funciona exactament com crèiem, però no ho reconeixeré pas a l’Akira. Ni tan sols per UN MILIÓ de llaminadures. A més, estem intentant ajudar en Naoko perquè s’atreveixi a parlar amb la Maru... Segur que d’aquí a una estona s’acostumarà a la seva nova seguretat i no passarà res més. 

			Tanmateix, a la primera classe del dia he de despistar l’Akira perquè en Naoko justament EMBOLICA LA TROCA.

Trigèmins mags en una escola per a no-mags?

Embolics, màgia i diversió assegurada!

QUÈ SERIES CAPAÇ DE FER PER IMPRESSIONAR ALGÚ?



El Naoko fa temps que sent una cosa estranya per la Maru, la millor amiga dels trigemins, però no sap com demostrar-l'hi. Quan la té a prop ,no li surt ni una paraula! Potser la solució serà...



UN ENCANTERI DE SUPERSEGURETAT



Amb aquest embruix s'acaba la timidesa del Naoko..., però comença el desastre! El Hiro i l'Akira hauran d'ajudar el seu germà a desfer el conjur abans que l'amor es converteixi en odi.



MAGS I TRIGEMINS, QUÈ POT SORTIR MALAMENT?

